It-Tielet Pitazz – Paragrafi 1131-1140 Wara dan il-kliem, irċevejt għarfien ġewwa fija ta' x'inhu l-ħolqien kollu quddiem Alla. Immensa, u li ħadd ma jista' jifhimha, hi l-majesta' Tiegħu. L-abbiss tal-ħniena Tiegħu hu l-fatt li Hu jitbaxxa lejna . . . Kollox għad jispiċċa f'dan il-wied tad-dmugħ, Id-dmugħ jixxotta u l-uġigħ ma jibqax iżjed. Ħaġa waħda biss għad tibqa' – L-imħabba għalik, O Mulej. Kollox għad jispiċċa f'dan l-eżilju, Il-provi u d-deżert tar-ruħ. U għalkemm hi tgħix f'agunija perpetwa , Jekk Alla jkun magħha, xejn ma jċaqlaqha. 27 ta' Mejju 1937. Festa ta' Corpus Christi. Waqt it-talb, smajt dan il-kliem: Binti, ħalli lil qalbek timtela bil-ferħ. Jiena, il-Mulej, qiegħed miegħek. Tibża' minn xejn. Inti tinsab f'Qalbi. F'dak il-waqt, jiena sirt naf il-majesta' kbira ta' Alla, u fhimt li m'hemm xejn li tista' tqabblu mal-iċken għarfien ta' Alla. Il-kobor minn barra jispiċċa bħal għabra trab quddiem att wieħed ta' għarfien iktar profond ta' Alla. Il-Mulej ferra' profondita' hekk kbira ta' paċi ġewwa ruħi li xejn ma jista' jtellifha iżjed. Minkejja dak kollu li jkun qed jiġri madwari, jiena ma nitlef xejn mill-paċi tiegħi lanqas għal waqt wieħed. Ukoll li kieku d-dinja kollha kienet qiegħda titfarrak, dan ma jfixkilx il-profondita' tas-skiet li hemm ġewwa fija u u li fih jistrieħ Alla. Il-ġrajjiet kollha, dak kollu li jiġri, jinsab taħt riġlu. Dan l-għarfien aktar fond ta' Alla jagħtini liberta' sħiħa u ħelsien spiritwali, u xejn ma jista' jfixkel l-għaqda tiegħi miegħu mill-qrib, lanqas il-qawwiet tal-anġli. Inħossni tajba ħafna x'ħin inkun maqgħuda ma' Alla. X'hena kbir jinsab f'li wieħed ikun konxju ta' Alla f'qalbu u jgħix f'intimita' miegħu mill-qrib. X'ħin waslet fid-dar tagħna l-purċissjoni minn Borek, u ġabet lil Dak li kellu jiġi jgħammar fil-kappella tagħna, smajt vuċi ġejja minn ġewwa l-Ostja: Hawn jinsab il-mistrieħ Tiegħi. Waqt il-Barka, Ġesu' għarrafni li dalwaqt kellu jseħħ mument solenni f'dan l-istess post. Jiena ninsab ferħan li nista' nistrieħ ġewwa qalbek u xejn m'hu ser iżommni milli nagħtik il-grazzji. Ruħi qed tegħreq f'dan il-kobor ta' Alla, nintilef fih, ninħall fih . . . 30 ta' Mejju (1937). Illum qiegħda mmut bix-xewqa kbira li għandi għal Alla. Din ix-xenqa qiegħda timlieli ruħi kollha. Kemm qiegħda nħossu jagħfas fuqi l-eżilju. O Ġesu', meta ser jasal dak il-mument li tant qiegħda nistennieh? 31 ta' Mejju. Ir-ruħ ittorturata tiegħi ma ssib għajnuna mkien ħlief fik, O Ostja Ħajja. Jiena npoġġi l-fiduċja kollha tiegħi fil-qalb ħanina Tiegħek. Qiegħda nistenna bil-paċenzja l-kelma Tiegħek, Mulej. O, x'uġigħ tħoss qalbi meta nara soru li m'għandhiex l-ispirtu reliġjuż! Kif jista' xi ħadd jogħġob lil Alla meta dak ix-xi ħadd ikun minfuħ bis-suppervja u bl-egoiżmu bl-iskuża li qiegħed jaħdem għall-glorja ta' Alla, filwaqt li filfatt ikun qed ifittex il-glorja għalih innifsu? Meta nara ħaġa bħal din, tweġġagħni ħafna. Kif tista' ruħ bħal din tkun maqgħuda mill-qrib ma' Alla? Għaqda mal-Mulej hija mpossibli f'każ bħal dan. 1 ta' Ġunju 1937. Illum kien hemm il-purċissjoni ta' Corpus Christi. Fl-ewwel altar, ħarġet fjamma mill-Ostja u nifdiltli qalbi, u smajt vuċi, Dan hu l-post fejn Jiena nista' nistrieħ. Qalbi qabdet in-nar, u ħassejt li kont ġejt mibdula kollni kemm jiena fih.
Djarju ta' Swor Fawstina – It-3 Pitazz (par.1131-1140)